b'\n_START_ARTICLE_\nKrajevna skupnost Martin Kon\xc5\xa1ak\n_START_PARAGRAPH_\nKrajevna skupnost Martin Kon\xc5\xa1ak (kraj\xc5\xa1e KS Martin Kon\xc5\xa1ak) je nekdanja krajevna skupnost, ki je pokrivala osrednji del Tezna in delovala v okviru Ob\xc4\x8dine Maribor-Tezno. Ime je dobila po slovenskem politi\xc4\x8dnem delavcu Martinu Kon\xc5\xa1aku. Sede\xc5\xbe KS se je nahajal na Bevkovi ulici 2.\n_START_SECTION_\nZgodovina\n_START_PARAGRAPH_\nKS je bila ustanovljena leta 1978 na podlagi referenduma o ustanovitvi novi KS na podro\xc4\x8dju Tezna. Z delovanjem je prenehala leta 1996 ko se je skupaj z ostalima tezenskima krajevnima skupnostima Slava Klavora in Silvira Tomasini zdru\xc5\xbeila v enotno Mestno \xc4\x8detrt Tezno.\n_START_SECTION_\nGeografija\n_START_PARAGRAPH_\nBila ena izmed treh tezenskih KS in je pokrivala osrednji del Tezna. Meje KS so potekale: na severu po ulici \xc5\xa0ercerjeve brigade, na zahodu po gozdni liniji Stra\xc5\xbeunskega gozda, na jugu po ulici heroja Nandeta \xc4\x8dez Ptujsko cesto, tako da je celoten kompleks TAM-a pripadal sosednji KS Silvira Tomasini in na vzhodu po \xc5\xbeelezni\xc5\xa1ki progi. Merila je pribli\xc5\xbeno 100 ha. V KS se je nahajal tudi sede\xc5\xbe ob\xc4\x8dine Maribor-Tezno.\n_START_SECTION_\nPrebivalstvo\n_START_PARAGRAPH_\nV KS je leta 1987 \xc5\xbeivelo 1324 gospodinjstvih, pribli\xc5\xbeno 3500 prebivalcev, ve\xc4\x8dinoma v blokovskih naseljih TAM-a.\n_START_SECTION_\nIzobra\xc5\xbeevanje\n_START_PARAGRAPH_\nV KS sta delovali O\xc5\xa0 Martina Kon\xc5\xa1aka in enota Vrtca Tezno.\n_START_SECTION_\nTelekomunikacijski objekt Maribor-Tezno\n_START_PARAGRAPH_\nV KS Martin Kon\xc5\xa1ak se je nahajal tudi Telekomunikacijski objekt Maribor-Tezno, pogovorno imenovan tudi stolp oz. antena. Visok je 114 m in izstopa iz sicer gosto poseljenega obmo\xc4\x8dja. Objekt je bil zgrajen \xc5\xbee leta 1948 in se nahaja v \xc5\xa1tirikotniku med Keleminovo, Prekmursko, Nikovo in Romihovo ulico ter je v upravljanju javnega zavoda RTV Slovenija. Prvotno je slu\xc5\xbeil zgolj za srednjevalovno oddajanje Radia Maribor. Objekt se je kasneje uporabljal za oddajanje radijskih programov v FM tehniki in televizijskih programov v analogni, kot tudi digitalni tehniki. Upravljavec ga danes uporablja za oddajanje radijskih programov ter v komercialne namene, saj so na njem name\xc5\xa1\xc4\x8dene bazne postaje za razli\xc4\x8dne mobilne operaterje za \xc5\xa1ir\xc5\xa1e podro\xc4\x8dje Maribora. V objektu ima sede\xc5\xbe tudi vzdr\xc5\xbeevalna ekipa RTV Slovenije, za celotno omre\xc5\xbeje severovzhodne Slovenije.'